VIGAN CITY, Mayo 22 (PIA) – Imbutaktak ti Provincial Health Office (PHO) a 12 nga Ilokano, dua kadagitoy ti Overseas Filipino Workers (OFW’s) ti nakaptan iti pagbutbutngan nga Human Immunodeficiency Virus (HIV)- Acquired Immunodeficiency Syndrome (AIDS) iti Ilocos Sur aglalo ta umad-adu dagiti kastoyen a kaso iti sangalubongan.
“Makapatay daytoy HIV-AIDS, awan agasna,” imballaag ni Dr. Carmeliza Singson, Provincial Health Officer, bayat ti naangay a Provincial Peace and Order Council (PPOC) ken Provincial Anti- Drug Addiction Council (PADAC) Conference iti Baluarte iti Heritage City itay lawasna.
Kinuna ni Dr. Singson a kadagiti 12 a kaso ti HIV-AIDS iti probinsia, dua ditoy ti maibilang a “full blown AIDS”, nakaptan ti 10 a lallaki ken dua ti babbai, agtawenda manipud 20 inggana’t 39 a naggapu iti nadumaduma a luglugar.
Saanna a nadakamat no ania a lugar ti naggapuan dagitoy a natamaan iti HIV-AIDS ta inkiddaw ni Mayor Amado Tadena iti Sto. Domingo a saanna koman nga ibutaktak dagitoy nga ili wenno siudad tapno saan a maalarma dagiti residente.
Kinuna ti opisial ti Department of Health a mabalin a ti nakaalaan dagitoy a biktima iti nasao a virus ket babaen iti dagum nga inaramat ti natamaan iti HIV-AIDS, babaen iti dara, wenno iti saba-sabali a sex partner, makaigapu pay iti anal sex, ti ina nga agsakit iti AIDS, maiyakarna iti maladagana babaen iti panagpasuso wenno breast feeding.
“Ngem saan a maiyakar ti HIV- AIDS babaen iti kissing, hand-shaking, direct conversation, wenno panangaramat ti kutsara wenno tinidor, panyo, tualya nga inaramat ti addaan iti daytoy a sakit,”inlawlawag ti Provincial Health Officer.
Kiniddaw ni Dr. Singson kadagiti mayor a kameng ti PPOC a mangbuangayda iti Local AIDS Councils kadagiti nadumaduma nga ili ken siudad nangruna dagiti luglugar nga addaan kadagiti videoke bars tapno makatulongda a manglapped iti daytoy nakaam-amak a sakit.
Kinunana nga agtultuloy ti panag-monitor ti PHO kadagiti videoke bars ken maisayangkat ti pap smear examinations kadagiti Guest Relations Officers (GRO’s) tapno matiped ti panangyakarda kadagiti maibilang a Sexually Transmitted Diseases (STD’s).
Inreport pay ti doktora nga 175 ti kaso ti STD iti probinsia itay napan a tawen ken idi 2011 umabot iti 73 dagiti natamaan iti STD numan pay agtultuloy ti Information Drive ti isaysayangkat dagiti medical staff iti nadumaduma nga ili tapno maliklikan dagitoy a sakit. (MCA/BPP/PIA-1 Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn